b"\n_START_ARTICLE_\nImmolaci\xc3\xb3\n_START_PARAGRAPH_\nLa immolaci\xc3\xb3 (del llat\xc3\xad immolare) \xc3\xa9s l'acci\xc3\xb3 de sacrificar la vida o els b\xc3\xa9ns en favor d'alg\xc3\xba o d'una causa. Compta amb segles de tradici\xc3\xb3 en algunes cultures, tot i que en els temps moderns s'ha convertit en un tipus de protesta pol\xc3\xadtica radical._NEWLINE_Al llarg del segle XX i XXI s'ha est\xc3\xa8s com a forma de protesta pol\xc3\xadtica al Tibet, al m\xc3\xb3n \xc3\xa0rab i a Europa, com per exemple a la d\xc3\xa8cada de 1960 amb motiu de la Guerra del Vietnam o la Primavera de Praga. Aquesta forma protesta, normalment de car\xc3\xa0cter pol\xc3\xadtic, tamb\xc3\xa9 es coneix com a \xc2\xabcrema a l'estil bonze\xc2\xbb, l'origen del qual rau en l'onada de su\xc3\xafcidis de monjos budistes, anomenats en franc\xc3\xa8s bonze, que es van produir a principis de la d\xc3\xa8cada de 1960 com a protesta contra el r\xc3\xa8gim del Vietnam del Sud. El primer va ser Th\xc3\xadch Qu\xe1\xba\xa3ng \xc4\x90\xe1\xbb\xa9c, un monjo budista vietnamita que es va su\xc3\xafcidar cremant viu l'11 de juny de 1963 a una zona molt concorreguda de Saigon._NEWLINE_Th\xc3\xadch Qu\xe1\xba\xa3ng \xc4\x90\xe1\xbb\xa9c protestava contra l'opressi\xc3\xb3 als vietnamites soferta a mans del dictador Ng\xc3\xb4 \xc4\x90\xc3\xacnh Di\xe1\xbb\x87m. El monjo es va mantenir completament imm\xc3\xb2bil mentre es consumia per les flames, sense emetre cap mena de senyal que advert\xc3\xads del seu dolor. Despr\xc3\xa9s de la seva mort, i d'acord amb la tradici\xc3\xb3, la comunitat va incinerar les seves restes, per\xc3\xb2 el seu cor es va mantenir intacte, sense cremar-se._NEWLINE_Al Budisme es porta practicant la immolaci\xc3\xb3 d'un mateix calant-se foc des del segle V despr\xc3\xa9s de Crist a Vietnam i entre els budistes xinesos mahayana."